God is Nog Besig… – christianityworks
Home / FRESH / God is Nog Besig…
Filippense 1:6 Ek is veral ook daarvan oortuig dat God, wat die goeie werk in julle begin het, dit end-uit sal voer en dit sal voleindig op die dag wanneer Christus Jesus kom.
Wanneer jy 'n spinternuwe uitdaging aanpak; een met baie goeie bedoelings – gesond eet, gewig verloor, iets spesifieks en noodsaaklik in jou lewe hanteer – dan is daar die risiko dat wanneer jy nuwe prioriteite in jou lewe kry, jou verhouding met Jesus skipbreuk gaan ly.
Daar is vandag baie Christene wat kan getuig dat hulle by tye die spoor byster geraak het. Ja, ons verstaan, jy het die beste voornemens gehad, maar op die een of ander manier het jy minder begin bid en jou Bybel baie minder gelees. Jy het baie minder aan God gedink en die mense om jou baie minder met sy Liefde geseën, as miskien 'n jaar gelede of vyf jaar gelede, of selfs langer.
As jy jou miskien op die oomblik op daardie plek bevind … nou ja, miskien het God vandag 'n afspraak met jou. Miskien, net miskien, is daar iets wat Hy vandag vanuit sy groot en magtige hart vir jou wil sê uit:
Verstaan jy dat God nog nie klaar is met jou nie! Jy het jou lewe destyds aan Hom gegee, toe Hy jou geroep het, jou aangeraak het en die deur na Homself vir jou oopgemaak het. Dit was sy keuse … en Hy sal jou nie verlaat nie. En as jy ervaar hoe Hy jou vandag terugroep, luister na Hom. Spandeer tyd om te bid. Ja, vra Hom om vergifnis.
Goed, miskien het jou pad met Jesus ontspoor. Miskien voel jy spyt daaroor en nou voel jy skuldig ook. Maar luister, Jesus het vir jou gesterf om vir jou skuld te betaal.